Pta-vrou sterf in kleinhoewe-aanvalArgieffoto: SAPD/Facebook ŉ Vrou is Woensdag in die vroeë oggendure tydens ŉ vermeende huisroof op ŉ kleinhoewe in die ooste van Pretoria doodgeskiet en haar man gewond. Sers. Sam Shibambo, polisiewoordvoerder, het aan Maroela Media gesê daar word vermoed dat drie of meer verdagtes by die aanval op die kleinhoewe langs die Kameelfonteinpad in Kameeldrift-Oos, oos van Pretoria, betrokke was. “Inligting is nog skraps. Die polisie se forensiese eenheid is op die toneel en het die huis afgesper. Die polisie kan bevestig dat ŉ vrou tydens die voorval doodgeskiet is. Haar man is gewond en na ŉ hospitaal geneem vir verdere behandeling,” het Shibambo gesê. Hy het gesê daar is tekens van ŉ huisroof, maar dit is nog nie duidelik wat uit die huis vermis word nie aangesien die forensiese eenheid nog op die toneel besig is. Die ouderdomme van die slagoffers was ook nie dadelik bekend nie. Die polisie ondersoek ŉ saak van huisroof, moord en poging tot moord. Niemand is nog in verband met die voorval in hegtenis geneem nie. Dit is die tweede voorval binne 24 uur waarin ŉ egpaar op ŉ kleinhoewe in die ooste van die stad aangeval en een van hulle doodgeskiet is. Maroela Media het vroeër berig Jan Hettema (83) is omstreeks 08:00 op ŉ kleinhoewe aan die Boschkoppad doodgeskiet en sy vrou is in ŉ kas toegesluit. Lees meer hier.